ডেভিড ওয়ার্নার
নিউ সাউথ ওয়েলস প্রদেশের সিডনির উত্তরাংশের উপকণ্ঠে প্যাডিংটন এলাকায় ডেভিড ওয়ার্নার জন্মগ্রহণ করেন। ১৩ বছর বয়সে বল শূন্যে মারার অভ্যাসের কারণ কোচ তাকে ডানহাতে ব্যাটিং করার পরামর্শ দেন। কিন্তু এক মৌসুম পর তার মা শিলা ওয়ার্নার তাকে পুণরায় একই অবস্থানে নিয়ে যান। সিডনি কোস্টাল ক্রিকেট ক্লাবের পক্ষে বামহাতে ব্যাটিং করে তিনি অনূর্ধ্ব-১৬ দলের রান সংগ্রহের রেকর্ড ভঙ্গ করেন। ১৫ বছর বয়সে ইস্টার্ন সাবার্ব ক্লাবের পক্ষে প্রথম গ্রেড ক্রিকেটে অভিষেক হয় তার। এরপর অনূর্ধ্ব-১৯ দলের হয়ে শ্রীলঙ্কা সফর করেন ও রাজ্য দলের পক্ষে চুক্তিবদ্ধ হন। তিনি মাত্রাভিল পাবলিক স্কুল ও র‌্যান্ডউইক বয়েজ হাই স্কুলে অধ্যয়ন করেন।
চার্লি ম্যাককার্টনি
১৯০৭-০৮ মৌসুমে ইংল্যান্ড দল অস্ট্রেলিয়া সফরে আসে। প্রস্তুতিমূলক খেলায় অস্ট্রেলিয়া একাদশের পক্ষে ৪২ ও ৪/৩৬ পান। ফলশ্রুতিতে সিডনি ক্রিকেট গ্রাউন্ডে অনুষ্ঠিত প্রথম টেস্টে তাঁর অভিষেক ঘটে। ব্যাটিংয়ের অবস্থান ও বামহাতি অর্থোডক্স স্পিনে তাঁকে দলের উপযুক্ত খেলোয়াড় হিসেবে ধরা হয়েছিল। প্রথম ইনিংসে উইকেটবিহীন থাকলেও ৭নম্বরে ব্যাটিংয়ে নেমে ৩৫ রান তোলেন। দ্বিতীয় ইনিংসে উইলফ্রেড রোডসের উইকেট পান। ২৭৪ রানের জয়ের লক্ষ্যমাত্রা নিয়ে দলনায়ক মন্টি নোবেল তাঁকে ট্রাম্পারের সাথে ব্যাটিং উদ্বোধনে পাঠান। কিন্তু তিনি মাত্র নয় রান তুলতে পেরেছিলেন। তা সত্ত্বেও দল দুই উইকেটে জয় পায়।